b'\n_START_ARTICLE_\nKarl IIIs orden\n_START_SECTION_\nInsignier\n_START_PARAGRAPH_\nOrdenstegnet for Karl IIIs orden er et malteserkors i gull med bl\xc3\xa5 emalje og med brede hvite kanter. I hver av korsvinklene er det satt inn en heraldisk lilje. Liljen er heraldisk merke for Huset Bourbon. I Midtmedaljongen finnes en avbildning av ordenens skytshelgen jomfru Maria st\xc3\xa5ende p\xc3\xa5 en sky. Framstillingen skal symbolisere den ubesmittede unnfangelse. Baksiden har Karl III monogram sammen med ordenens motto: \xc2\xabVirtuti et Merito\xc2\xbb. Korset er opphengt i ordensb\xc3\xa5ndet i et ledd best\xc3\xa5ende av en laurb\xc3\xa6rkrans. _NEWLINE_Ordensstjernen er i s\xc3\xb8lv og har ogs\xc3\xa5 form av et malteserkors. Den har medaljongen med jomfru Maria i midten. _NEWLINE_Ordenskjedet har ledd best\xc3\xa5ende av borg, Castillas v\xc3\xa5penmerke, l\xc3\xb8ve, Le\xc3\xb3ns  v\xc3\xa5penmerke, og trofeer. _NEWLINE_Ordensb\xc3\xa5ndet er lyst bl\xc3\xa5tt med en bred hvit stripe i midten for de lavere grader, lyst bl\xc3\xa5tt med smale hvite striper langs kantene for den h\xc3\xb8yeste graden kjede.\n_START_SECTION_\nTildeling\n_START_PARAGRAPH_\nDet er begrensninger p\xc3\xa5 antallet medlemmer som kan utnevnes til hver av de tre \xc3\xb8verste gradene. Maksimalt 25 personer kan tildeles kjede. Storkors kan tildeles 100 personer. Det kan utnevnes 200 til kommand\xc3\xb8r av nummer. Antallet kommand\xc3\xb8rer og riddere er ubegrenset. Begrensningene gjelder ikke utnevnelser innen kongehuset og heller ikke utlendinger. Kjedet tildeles f\xc3\xb8rst og fremst utenlandske statsoverhoder og medlemmer av Spanias kongelige familie. Storkors er ogs\xc3\xa5 blitt tildelt utenlandske regjerende monarkers ektefeller og til den n\xc3\xa6rmeste i arverekkef\xc3\xb8lgen. Storkors tildeles spanske borgere s\xc3\xa5fremt disse har gjort tjeneste som regjeringsmedlem, som formann for et av de to kamrene i Spanias parlament, i konstitusjonsdomstolen eller de \xc3\xb8verste domstoler. Etter tre \xc3\xa5r som innehaver av storkors kan disse ogs\xc3\xa5 tildeles kjede. Innehavere av storkors av andre spanske ordener kan minimum tre  \xc3\xa5r etter utnevnelse til denne ogs\xc3\xa5 tildeles storkors av Karl IIIs orden. \xc3\x98vrige spanske borgere utnevnes til ordenens laveste grad og kan forfremmes oppover i gradene, for hvert steg etter minimum tre \xc3\xa5r._NEWLINE_Ved en reform av statuttene i 1983 kan kvinner utnevnes til Karl IIIs orden. Dette hadde tidligere bare skjedd i unntakstilfeller. Kvinner kan n\xc3\xa5 utnevnes til alle ordenens grader._NEWLINE_Tildeling skjer i v\xc3\xa5re dager etter innstilling fra regjeringen.\n_START_SECTION_\nNorske innehavere\n_START_PARAGRAPH_\nKong Harald er innehaver av \xc3\xb8verste grad av Karl IIIs orden. Dronning Sonja og kronprins Haakon er innehavere av storkors. Ogs\xc3\xa5 kong Olav var innehaver av storkors.'